SL Uradni list Evropske unije L 279/1

UREDBA KOMISIJE (EU) št. 991/2014

z dne 19. septembra 2014

o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za fosetil v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 16(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za fosetil so bile določene v delu A Priloge III k Uredbi (ES) št. 396/2005.

(2) Opredelitev ostankov za spremljanje, ki se uporablja za fosetil, zajema izhodno spojino fosetil, razpadni produkt fosforno kislino in njune soli. Soli fosforne kisline se imenujejo fosfonati.

(3) Komisija je od držav članic in nosilcev dejavnosti prejela informacije, ki so pokazale, da prisotnost fosfonatov v ali na nekaterih proizvodih pomeni količino ostankov, višjo od MRL v višini 2 mg/kg, ki je določena v Uredbi (ES) št. 396/2005 za navedene proizvode in ki ustreza meji določanja.

(4) Komisija je leta 2014 zbrala podatke o spremljanju, da bi preučila prisotnost fosfonatov v živilih. Navedeni podatki, ki so jih pridobili nosilci živilske dejavnosti, so pokazali, da so fosfonati prisotni v količinah, ki se razlikujejo glede na vir in proizvod, vendar pogosto presegajo MRL v višini meje določanja 2 mg/kg. Pri nadaljnji analizi podatkov se je pokazalo, da velika večina neskladnih vzorcev vsebuje ostanke fosforne kisline in njenih soli, ki presegajo mejo določanja, medtem ko ostanki fosetila in njegovih soli ostajajo pod mejo določanja.

(5) Čeprav fosfonati niso bili vključeni v Prilogo I k Uredbi (ES) št. 2003/2003 Evropskega parlamenta in Sveta (2) v skladu s členom 14 navedene uredbe, bi jih lahko vsebovala gnojila, odobrena na nacionalni ravni, zlasti nekatera gnojila, ki se nanašajo na liste rastlin (foliarna gnojila). Zaradi pomanjkanja ustreznih registracij fitofarmacevtskih sredstev, ki vsebujejo fosetil, tako v Uniji kot v tretjih državah, ki so velike izvoznice zadevnih živilskih proizvodov v Unijo, redkosti zaznavnih ostankov fosetila in njegovih soli ter uporabe fosfonatov kot sestavine v foliarnih gnojilih je mogoče upravičeno domnevati, da so ostanki posledica uporabe foliarnih gnojil, ki vsebujejo fosfonate.

(6) Komisija je Evropsko agencijo za varnost hrane (v nadaljnjem besedilu: Agencija) zaprosila za mnenje glede tveganj za javno zdravje zaradi ostankov fosfonatov v ali na nekaterih proizvodih. Zaradi nujnosti primera je Agencija namesto obrazloženega mnenja pripravila izjavo, v kateri je opozorila na več preostalih nejasnosti (3). Navedeno izjavo je poslala Komisiji in državam članicam ter jo objavila za javnost.

(7) Agencija je v svoji izjavi navedla, da bodo predlagane začasne MRL predvidoma učinkovito varovale potrošnike. Pri vseživljenjski izpostavljenosti ostankom fosfonatov z uživanjem vseh živil, ki bi jih lahko vsebovala, ni bilo ugotovljeno tveganje, da se sprejemljivi dnevni vnos preseže. Agencija ni izvedla ocene akutne izpostavljenosti potrošnikov zaradi nizke akutne toksičnosti fosfonatov. Agencija je opozorila, da so na njeno izjavo vplivale nejasnosti, in predlagala spremembo opredelitve ostankov.

(8) Da bi se izognili pomembnim motnjam na trgu pri trgovanju z zadevnimi proizvodi in ker na podlagi sedanjih znanstvenih podatkov ni tveganja za potrošnike, je primerno določiti začasne MRL za fosetil na podlagi razpoložljivih podatkov o spremljanju in izjave Agencije. Navedene začasne MRL bi bilo treba uporabljati samo, dokler ne začnejo veljajo ukrepi za preprečevanje pojava ostankov fosfonatov v zadevnih kmetijskih rastlinah v prihodnjih rastnih dobah.

(9) Iz izjave Agencije in ob upoštevanju dejavnikov, ki vplivajo na obravnavano zadevo, je razvidno, da ustrezna sprememba MRL izpolnjuje zahteve iz člena 14(2) Uredbe (ES) št. 396/2005.

(10) Uredbo (ES) št. 396/2005 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. septembra 2014 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Uredba (ES) št. 2003/2003 Evropskega parlamenta in Sveta z dne 13. oktobra 2003 o gnojilih (UL L 304, 21.11.2003, str. 1).

(3) Evropska agencija za varnost hrane; Izjava o oceni prehranskega tveganja za predlagane začasne mejne vrednosti ostankov (t-MRL) za fosetil-Al v nekaterih kmetijskih rastlinah (Statement on the dietary risk assessment for proposed temporary maximum residue levels (t-MRLs) for fosetyl-Al in certain crops). EFSA Journal 2014; 12(5):3695 [22 str.].